**Barthélemy d’Herbelot de Molainville** (født 14. desember 1625 i Paris, død 8. desember 1695 samme sted) var en fransk orientalist.

Liv og virke
------------

Han ble utdannet ved Universitetet i Paris, viet seg studiet av orientalske språk og reiste etter studiene til Italia for å forbedre sine språkferdigheter ved å oppsøke reisende fra Orienten i de italienske havner.[] I Italia ble han kjent med den nederlandske humanisten Lucas Holstenius fra Hamburg og den greske teolog og språkvitenskapsmann Leo Allacci.

Etter et og et halvt år vendte han tilbake til Frankrike hvor han for en pensjon av 1500 livre trådte inn i Nicolas Fouquets tjeneste; han var Ludvig XIVs finansminister. Etter at Fouquet ble fratatt sin makt i 1661, ble han sekretær og tolk for orientalske språk.

Noen år senere besøkte han atter Italia, hvor storhertugen av Toscana Ferdinando II de’ Medici gav ham flere verdifulle orientalske manuskripter og forsøkte å vinne ham over til sitt eget hoff.[] Herbelot ble beordret tilbake av Colbert til Frankrike, der han fikk en rente av kongen som tilsvarte den som han var blitt gitt av Fouquet før han ble fratatt sitt embede. 

I 1692 ble han professor ved Collège Royal, der han hadde en lærestol for syrisk.[]

Han døde i Paris i 8. desember 1695.

Verk
----

Hans livsverk var *Bibliothèque orientale* eller *Dictionnaire universel contenant tout ce qui regarde la Connoissance des peuples de l'Orient* (norsk: *Fullstendig oppslagsverk over alt som gjelder kjennskapen til Orientens ulike folkeslag*), som han hadde arbeidet på nesten hele sitt voksne liv, og som ble ferdigstilt i 1697 av Antoine Galland. Verket støtter seg på den arabiske bibliografien *Kashf al-Zunun* av Hadji Khalfa (Katip Çelebi).[] Det er i store stykker en bearbeidet oversettelse av den arabiske teksten, men inneholder også sammendrag av en mengde andre arabiske og tyrkiske kilder.[]

Referanser
----------

1. 1 2   Autorités BnF, oppført som Barthélemy d' Herbelot, BNF-ID 13484437b[Hentet fra Wikidata]
2. 1 2   Internet Speculative Fiction Database, oppført som Barthélemy d'Herbelot de Molainville, ISFDB forfatter-ID 162040, besøkt 9. oktober 2017[Hentet fra Wikidata]
3. 1 2   Social Networks and Archival Context, oppført som Barthélemy d'Herbelot, SNAC Ark-ID w6nk6g4f, besøkt 9. oktober 2017[Hentet fra Wikidata]

Litteratur
----------

* Jean Gaulmier: *À la découverte du proche-Orient. Barthélemy d'Herbelot et sa Bibliothèque orientale.* I: *Bulletin de la Faculté des Lettres de Strasbourg.* Bd. 48, 1969, ISSN 0151-1971, s. 1–6.
* Henry Laurens: *La Bibliothèque orientale de Barthélemi d'Herbelot. Aux sources de l'orientalisme* (= *Publications du Département d'Islamologie de l'Université de Paris Sorbonne.* 6). Maisonneuve et Larose, Paris 1978, ISBN 2-7068-0660-5.
* Dominique Torabi: *La Perse de Barthélemy d'Herbelot.* In: *Luqman.* Bd. 8, nr. 2, 1992, ISSN 0259-904X, s. 43–58.
* Nicholas Dew: *The order of Oriental knowledge: The making of d'Herbelot's Bibliothèque Orientale.* I: Christopher Prendergast (Hrsg.): *Debating World Literature.* Verso, London, 2004, ISBN 1-85984-458-8, s. 233–252.

  


|  |  |
| --- | --- |
| Oppslagsverk/autoritetsdata | Prabook **·** Deutsche Biographie **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC
 |